O B R A Z L O Ž E NJ E

1. PRAVNI OSNOV ZA DONOŠENJE OVOG ZAKONA

Ustavni osnov za donošenje ovog zakona sadržan je u odredbi člana 97. stav 1. tačka 8) Ustava Republike Srbije, kojom je utvrđeno da Republika Srbija obezbeđuje, između ostalog, održivi razvoj, zaštitu i unapređenje biljnog i životinjskog sveta.

1. RAZLOZI ZA DONOŠENJE OVOG ZAKONA

Zakonom o zaštiti životne sredine u članu 90b stav 1. propisano je da se sredstva Zelenog fonda Republike Srbije dodeljuju korisnicima sredstava u svrhu finansiranja zaštite i unapređivanja životne sredine, a na osnovu javnog konkursa koji objavljuje Ministarstvo. Stavom 2. istog člana propisano je da se izuzetno od člana 1. sredstva mogu dodeliti i korisnicima sredstava bez sprovođenja javnog konkursa u slučaju finansiranja aktivnosti iz člana 90v tačka 16) zakona – u slučaju finansiranja interventnih mera u vanrednim okolnostima zagađivanja životne sredine, rekultivaciju i sanaciju zagađenog prostora u skladu sa članom 66. ovog zakona.

Predloženim izmenama i dopunama zakona u čl. 1. i 2. predlaže se još jedan izuzetak od propisane obaveze sprovođenja javnog konkursa i to za pripremu i sufinansiranje projekata koji se finansiraju iz pretpristupne pomoći Evropske unije u skladu sa članom 89. st. 3. i 4. ovog zakona, kao i za nepredviđene troškove vezane za realizaciju tih projekata.

Na ovaj način bi se omogućila puna primena Zakona u skladu sa članom 89. st. 3. i 4, odnosno obezbedila bi se primena metodologije koja je propisana u skladu sa akreditovanim sistemom upravljanje fondovima Evropske unije.

Dopunom zakona kroz dodavanje tačke 21a) u članu 90v stav 1, koja glasi:

,,21a) sufinansiranje projekata koji se finansiraju iz međunarodne razvojne pomoći i drugih finansijskih izvora koji zahtevaju sufinansiranje”, obezbedilo bi se da se projekti iz IPA fondova sufinansiraju prema utvrđenoj metodologiji za te projekte, dok se za sufinansiranje projekata iz međunarodne razvojne pomoći treba raspisivati poseban javni poziv.

Članom 3. Predloga zakona, predlaže se dopuna Zakona na način da se doda član 101a kojim se propisuje pravni osnov za izradu podzakonskog akta - pravilnika kojim bi se tačno definisalo šta će se proveravati kod korisnika -(fizičkih lica) IPARD podsticaja.

1. OBJAŠNJENJE POJEDINIH REŠENJA

Članom 1. Predloga zakona menja se član 90b koji propisuje izuzetke od obaveze sprovođenja javnog konkursa na način da se od obaveze izuzima i tačka 21) člana 90v.

Članom 2. Predloga zakona menja se član 90v tačka 21) tako što se kao izuzetak propisuje i priprema i sufinansiranje projekata koji se finansiraju iz pretpristupne pomoći Evropske unije u skladu sa članom 89. st. 3. i 4. ovog zakona, kao i za nepredviđene troškove vezane za realizaciju tih projekata.

Takođe ovim članom vrši se i dopuna člana 90v) tako što se se dodaje tačka 21a) kojom se kao izuzetak predviđa i sufinansiranje projekata koji se finansiraju iz međunarodne razvojne pomoći i drugih finansijskih izvora koji zahtevaju sufinansiranje.

Članom 3. Predloga zakona, propisuje se pravni osnov za izradu podzakonskog akta - pravilnika kojim bi se tačno definisalo šta će se u smislu ispunjenosti uslova zaštite životne sredine, proveravati kod korisnika (fizičkih lica) IPARD podsticaja.

1. SREDSTVA POTREBNA ZA SPROVOĐENJE ZAKONA

Za sprovođenje ovog zakona nisu potrebna finansijska sredstva u budžetu Republike Srbije.